《夏日登宿云台有述寄霜月上人》
明代·林鸿

投簪返初服，蹑屐谢纷扰。永言卧丘壑，庶以狎鱼鸟。

兹台夙所憩，磴石出烟筱。况逢朋簪盍，燠景共临眺。

前瞻极空阔，下瞰洞深窅。地古云木残，天长海山小。

真僧此冥栖，宴坐阅昏晓。喻心青莲净，说法天花绕。

愿闻微妙音，意泯万缘了。岂必东林人，相逢可同调。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。